ΚΑΝΟΝΙΣΜΟΣ (ΕΟΚ) αριθ. 114/80 ΤΟΥ ΣΥΜΒΟΥΛΙΟΥ της 15ης Ιανουαρίου 1980 περί τροποποιήσεως του κανονισμού (ΕΟΚ) αριθ. 1117/78 "περί κοινής οργανώσεως αγοράς στον τομέα αποξηραμένων ζωοτροφών" καθώς και του κανονισμού (ΕΟΚ) αριθ. 827/68 "περί κοινής οργανώσεως αγοράς για ορισμένα προϊόντα που απαριθμούνται στο παράρτημα II της συνθήκης"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 42 και 43,

την πρόταση της Επιτροπής,

τη γνώμη της Συνελεύσεως(1),

τη γνώμη της Οικονομικής και Κοινωνικής Επιτροπής(2),

Εκτιμώντας:

ότι οι "συμπυκνωμένες πρωτεΐνες" που λαμβάνονται από το χυμό της μηδικής και του χόρτου υπάγονται στο πεδίο της εφαρμογής του κανονισμού (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα αποξηραμένων ζωοτροφών(3), όπως τροποποιήθηκε από τον κανονισμό (ΕΟΚ) αριθ. 2285/79(4)- ότι τα προϊόντα αυτά φέρονται ως υπαγόμενα στη διάκριση 23.07 Γ του Κοινού Δασμολογίου- ότι, λαμβάνοντας υπόψη την αποκτηθείσα πείρα, τα προϊόντα αυτά πρέπει να καταταχθούν στη διάκριση 23.06 Β του Κοινού Δασμολογίου- ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 1117/78-

ότι τα υποπροϊόντα της διαδικασίας αυτών των συμπυκνώσεων αποτελούν ένα νέο προϊόν, το οποίο, λόγω των χαρακτηριστικών του, πρέπει να υπαχθεί στην ίδια δασμολογική διάκριση με εκείνη που προβλέπεται για τις "συμπυκνωμένες πρωτεΐνες"- ότι, λόγω της χρήσεώς του, το προϊόν αυτό πρέπει να υπαχθεί στο πεδίο εφαρμογής του κανονισμού (ΕΟΚ) αριθ. 1117/78-

ότι τα εν λόγω υποπροϊόντα έχουν χαρακτηριστικά συστάσεως που ομοιάζουν πολύ με εκείνα των αφυδατωμένων ζωοτροφών της διακρίσεως 12.10. Β του Κοινού Δασμολογίου- ότι, υπό αυτές τις συνθήκες και εν αναμονή κοινοτικής αποφάσεως σε ό,τι αφορά τη δασμολογική κατάταξη, ορισμένα Κράτη Μέλη κατέταξαν τα προϊόντα αυτά στην προαναφερθείσα διάκριση και προέβλεψαν τους αναγκαίους ελέγχους και τη χορήγηση ενισχύσεως για τα προϊόντα αυτά- ότι, εν τούτοις, λίγο πριν από την 1η Απριλίου του 1979, ημερομηνία ενάρξεως της περιόδου 1979-1980, η Επιτροπή Ονοματολογίας του Κοινού Δασμολογίου αποφάνθηκε υπέρ της κατατάξεως των εν λόγω προιόντων στη δασμολογική κλάση 23.06- ότι πρέπει, ως εκ τούτου, να προβλεφθεί η εφαρμογή του παρόντος κανονισμού από την 1η Απριλίου 1979-

ότι οι τροποποιήσεις που προβλέπονται ανωτέρω επιβάλλουν την προσαρμογή του παραρτήματος του κανονισμού (ΕΟΚ) αριθ. 827/68 του Συμβουλίου της 28ης Ιουνίου 1968 περί κοινής οργανώσεως αγοράς για ορισμένα προϊόντα που απαριθμούνται στο παράρτημα II της συνθήκης (5), όπως τροποποιήθηκε τελευταία από τον κανονισμό (ΕΟΚ) αριθ. 1117/78,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 γ) του κανονισμού (ΕΟΚ) αριθ. 1117/78 αντικαθίσταται απο το ακόλουθο κείμενο:

"γ) ex 23.06 B:- "συμπυκνωμένες πρωτεΐνες" που λαμβάνονται από χυμό μηδικής και χόρτου,

- προϊόντα αφυδατωμένα που λαμβάνονται αποκλειστικά από στερεά υπολείμματα και από χυμούς που προέρχονται από τη διαδικασία της συμπυκνώσεως που προβλέπεται στην πρώτη περίπτωση."

Άρθρο 2

Το παράρτημα του κανονισμού (ΕΟΚ) αριθ. 827/68 τροποποιείται ως ακολούθως:

1. Η διάκριση 23.06 Β αντικαθίσταται από το ακόλουθο κείμενο:

"ex B. Μη κατονομαζόμενα με εξαίρεση:

- τις "συμπυκνωμένες πρωτεΐνες" που λαμβάνονται από χυμό μηδικής και χόρτου,

- τα αφυδατωμένα προϊόντα που λαμβάνονται αποκλειστικά από στερεά υπολείμματα και από χυμούς που προέρχονται από τη διαδικασία της συμπυκνώσεως που προβλέπεται στην πρώτη περίπτωση."

2. Η διάκριση 23.07 ex Γ αντικαθίσταται από το ακόλουθο κείμενο:

"Γ. Μη κατονομαζόμενα."

Άρθρο 3

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 15 Ιανουαρίου 1980.

Για το Συμβούλιο

Ο Πρόεδρος

G. ZAMBERLETTI

(1) ΕΕ αριθ. Α 4 της 7.1.1980, σ. 69

(2) Γνώμη που διετυπώθη στις 24 και 25 Οκτωβρίου 1979 (δεν έχει δημοσιευθεί ακόμη στην Επίσημη Εφημερίδα).

(3) ΕΕ αριθ. Ν 142 της 30.5.1978, σ. 1.

(4) ΕΕ αριθ. Ν 263 της 19.10.1979, σ. 1.

(5) ΕΕ αριθ. Ν 151 της 30.6.1968. σ. 16.